钦定古今图书集成/方舆汇编/职方典/第1360卷 > 《山堂》曹志遇
## 钦定古今图书集成/方舆汇编/职方典/第1360卷 > 《山堂》曹志遇

父老不忘吴季子，祠堂选胜辟南宫。文章勋业云霄上，城郭山川烟雨中。野竹数竿依槛绿，渔灯几点落
江红。招携漫兴频怀往，隔浦疏钟急暮风。

《府志》：“汉延熙五年，吴以锺离牧为南海太守，讨高凉
贼，降之。”

吴赤乌间，九真夷贼及高凉渠党煽乱，有赵妪者，年
长不嫁，入山聚众为盗，攻劫郡邑，勇敢善战，常著“金
蹋踶，战退辄张帷幕，勇悍少年数十侍侧，无能制之
者。”及陆引为安南校尉，以恩信招纳之，赵妪与群贼
始平。

梁太清三年秋，前高州刺史兰裕作乱，陈霸先率师
讨之。

太宝元年夏，高州刺史李迁仕反，高凉太守冯宝妻
洗氏袭击，大破之。

陈太建元年冬十月，前广州刺史《欧阳纥》据广州反，
阳春太守冯仆以兵拒之。仆，冯宝之子也。

隋大业十二年秋，高凉通守洗宝彻兵起，岭南溪洞
多应之。

唐武德三年，左武卫大将军冯盎击高法澄、洗宝彻，
擒之。

五年秋，冯盎降，以为高州总管。

十四年，罗、窦二州獠反，广州总管党仁弘败之。
梁开平四年冬，刘隐遣弟岩攻高州，不克。

乾化三年秋七月，岩取高州，杀刘昌鲁，更置刺史，诸
寨悉平。

范祖禹自宾州移化州，朝旨严峻，郡官不敢相闻。既
至城外父老居民皆出送，或持金币来献。祖禹谢遣
之，一无所受，皆感泣而去。化州城外寺僧，一夕见大
星陨门下，是夜公薨，殡于寺中。宾州人李宝善地理，
指寺北山一穴，谓祖禹子冲曰：“此可殡，不惟安稳，岁
馀必得归。”遂卜之改殡。是年飓风作，屋瓦皆飞，大木
“尽拔，独此山殡所不动。”次年归葬，如其言。

宋元符三十年夏，海贼陈演添掠高州，南恩州民林
观擒之。

淳熙六年夏，广西妖贼李接围化州。

元泰定四年夏，高州猺寇电白县，千户张恒力战死
之。

明天顺三年秋，广西《猺贼》攻围化州，知州吴春督兵
破之。

七年，山寇陷电白，指挥《马常范忠》弃城逃去。云炉山
去电城百里，巨贼公反，㜑云公荡巢其中。一日，率众
劫城。先是，侦事走报，“马常范忠”俱弗信，故不设备。其
夜城陷，大掠而去。《马常范忠》及该所千户皆免死充
军。

嘉靖十年，阳春猺贼赵花林等陷高州。

二十八年，广西“龙山贼”潜入化州，劫库而去。

四十三年冬，广西“八寨山寇”攻化州，知州张冕击破
之。

隆庆五年冬十一月，倭贼攻电白城，陷之。知县蒋晓、
指挥范震、李日乔、千户王朝皆弃城走，指挥张韬死
之。倭贼二百馀，自双鱼登岸，直抵电白之庄垌。蒋晓
称病不出，范震等皆不为备。至城陷，晓及震等各逃，
张韬力战而死，军民死者三千八百有奇。

十二月，倭贼攻高州，知府吴国伦、参将陈豪击走之。
又攻化州、石城，皆不克。巡道李才、总兵张元勋及陈
豪率兵追至雷州，尽剿之。

万历元年夏，游击徐天麟电白知县王许之率兵攻
铁帽顶贼巢，破之。铁帽顶、筲箕笃，皆阳春、阳江、电白
之交。又有龙窟、丫髻肚者，山皆绝险，不可仰攻。黄三
坑，贼凡出劫阳江，必札于此。王许之探得其情，乃与
徐游击夹攻其巢，遂破之，斩首百馀级。

冬十有二月，倭寇攻双鱼千户所，陷之，来趋电白。总
兵张元勋、参将梁守愚来剿，破之于五蓝，斩首五百
馀级，随追入山中，悉擒之。

九年，石城县珠贼杀永安所田千户，诏斩之。本县原
于附海地方，设乌兔、名浪、庞村三埠，蜑民居之，采鱼
办课。后为流商所煽，造船盗珠。是年敌杀官兵，奏上
“擒拿，为首者斩，馀发各都散住。”

二十四年夏，“海贼”万廷桂啸聚硐洲，分守道盛万年
遣将抚之。

天启五年四月，海寇犯吴川，烧掠边海民居，船泊乌
坭江，住十馀日而去。

崇祯二年春三月，“海寇”李魁奇犯莲头港，焚烧战船。
守道张茂颐移镇电白，贼巨艘一百七十馀抢入吴川限门，乘势登岸，直逼城下。海防同知廖彀殚力拒
守，募乡勇壮丁，日夜防御，月馀乃退。其明年复犯境，
副总兵陈珙自广州湾统水兵飘海而至，遇战于电
白海港，水浅舟胶，珙奋过贼舟，格杀数十人而死。两
年贼势披猖，而城池赖无恙者，皆廖戎防之功也。
七年六月，“海寇”刘香老泊莲头阳，电参将杨文炳，军
容严整，不敢犯，随阑入限门。炳提兵追剿，馀党远遁，
沿海藉以安堵。

《南越志》：汉时交趾有犀奔至高凉，人以黑牛视之，有
识者曰：“此元犀也。”杨孚《南裔异物志赞》曰：“於乎惟犀，
处自林麓。食惟棘剌，体兼五肉。或有神异，表灵以角。
含精吐烈，望若华烛。置之荒野，禽兽莫触。”

海州有“文魮鸟，头尾鸣似磬。
海中多朱鳖，状如肺，有四眼六脚而吐珠。”

平定县东巨海有𩣡马，似马，牛尾一角。
巨海有水犀，似牛，其出入有光，水为之开。平定县地，
在今吴川。

罗州山中多孔雀，“雌者尾短无金翠，雄者有之，春生
夏凋，与华萼俱盛衰。自喜其尾而甚妒，欲栖必先择
有置尾之地。生捕者乘雨往擒之，尾霑雨重，不能高
翔也。虽驯养日久，见美妇童子好衣服者，必逐而啄
之。芳时美景，闻管弦笙歌，则张翅舒尾，眄睐而舞，若
有意焉。”《山谷彝》民烹而食之，味如鹅，解百病。食其肉
者，饮药无效，其血与首皆大毒。南人得其卵，使鸡伏
之，即成而脚稍屈，其鸣若曰“都护。”都护欲取其尾者，
持刀隐蔽于丛篁幽僻之处，伺过急断之，不则回首
一顾，金翠无复光彩矣。

《菽园杂记》：“今云南、广西等处土官无嗣者，妻女代职，
谓之母土官。隋有谯国夫人洗，高凉太守冯宝妻也。
其家屡叶为南越首领，跨据山洞，部落十馀万家。夫
人在母家抚循部众，能行军用师，压服诸越，后以功
致封爵。此女土官事之始也。但夫人父家有兄，夫家
有子，与今不同耳。”

府旧《志》：“庞瀑在信宜县北二十五里，高三十馀丈，周
围二十馀里。顶上洪崖堤壁，中有石堂，可坐数十人，
水从崖下喷出，上有庞氏夫人之祠。遇旱，积诚祈祷，
雨即如注。稍有不谨，虽祷无雨。在今东坑是也。”
《明一统志高州名宦》有晋王濬、唐李明远。考濬本传
无迁谪之事，而唐谪潘州司马者，韦觐也，明远以诗
送之耳。

化州列唐柳公权于名宦，而《通志》作柳公瓘。考本传，
公权未尝剌辨州，岂“权”、“瓘”相似而讹欤？石城有松明
书院，《县志》称为苏轼所建。轼自惠迁儋，道经石城，后
人慕其贤而建欤。以上数事皆传，疑附记之。

《府志》：天下郡邑之名，未必皆有所因，惟此郡以高凉
山得名，而晋时潘茂名于此宾仙，遂以名县。电白者，
以其地有灵湫，祷雨而雷电随之也。“信宜”者，以近信、
招义二山也。宋时避讳，改义为宜化州，有龙首龙尾
之石，而龙有变化之象，遂以名州。其南七十里有吴
家之地，三川之水，故曰吴川。其西百有馀里，地饶奇
石，四回环绕如城，故曰“石城。”

“明万历三十二年，茂名县高田林溪水冲出铜鼓，形
如腰鼓，平面空中无底，径三尺许，高二尺有奇，面列
蛙蛤形者六，遍体细篆文，积翠数点，有朱砂斑蜗，食
之，孔已十馀矣。其声镗镗然，或以革掩其底，或积水
瓮中，盖而击之，远闻十馀里。”而永乐间，万州土官王
惠于溪水中得一铜鼓，长三尺，面阔五尺，凹二寸许，
沿边皆蝌蚪，各衔线抵脐，束腰奓尾，击之声如鹅鹳，
与今所获相类。然汉马援征交阯，梁欧阳𬱟在岭南，
皆以铜鼓进于朝。唐高州林霭因里中儿闻鸣蛙之
声，遂于蛮酋冢内得铜鼓，以遗郑𬘡，而不言其形制，
或皆此类矣。

越市名墟村场，先朝招集游商或歌舞以来之，各郡
皆然，不但高凉也。柳子厚作《童讴寄传》云：“虚所卖之。”
注：“南越谓野市曰墟。”吴贤良曰：“市之所在，有人则满，
无人则虚。”岭南市满时少，虚时多。峒岷诗云：“绿荷包
饭趁虚人”是己。

《府志》：晋永嘉中有潘茂名入山遇道士奕棋，立观久
之，道士曰：“子亦识此否。”对曰：“入犹蛇窦，出似雁行。”道
士可其说，因语之曰：“子顶骨贯生命门，脑血未减，心
形不偏，修炼则可轻举。”授以黄精不死之方，遂于东
山炼丹而上升。后千有馀年，孔镛来守高凉，有人谒
于马首，丰采整秀不凡，公命之还而心异之。其人曰：
“于笔架山相候。”及下车，延访而不得见。后因劝农至

何不久人间。石船藓合年年在，丹灶云封日日闲。亭
宇落成新岁月，乾坤犹自旧江山。我来欲问《长生诀》，
辽鹤何时海上还？”

高力士尝过峡山寺，见一猿慧黠，以彩帛易之，献于
元宗，驯养上阳宫内。安、史之乱，不知所之。至广德中，
有孙恪者，下第游洛阳，途见新宅，扣扉而入，有女艳
丽惊人，问青衣曰：“此谁氏之子？”曰：“故袁长官女也。少
孤未嫁，与妾辈处此耳。”恪谋而纳之。为室十年，生二
子。后恪薄游端州，袁氏曰：“此地有峡山寺，曷往游之？”
恪曰：“然。”及抵寺，袁氏携子缓步，若熟其迳者，且持碧
玉环献僧，曰：“此寺中旧物也。”已而有猿数十，连臂下
于高松，悲啸腾跃。袁氏恻然，题诗云：“刚被恩情役此
心，无端变化几湮沉。不如逐伴归山去，长啸一声烟
暮深。”抚二子而泣，语恪曰：“好往，好往！吾当永诀矣。”化
为猿，跃树而逝。恪询老僧，僧始悟袁氏即向者力士
所易之猿，而环即猿颈所系之物也。恪惆怅，携子而
去。

《万花谷》：真宗朝有王健者，江州长江人。少时薄游江
界，至星子县，夜宿逆旅，遇道士授黄白术，未尽其要。
后再遇其人于茅山，相携至历阳，指示灵草，并传以
和合密诀，试皆有验，仍别付灵方环剑缄縢之书，戒
曰：“非遇人君，慎勿轻述。”健后以徉狂抵禁，配流岭南。
时奉官阁下祗候谢德权，适总巡兵，颇闻其异。健后
窜归阙下，德权乃馆于私第，炼成药银上进。真宗异
之，命解军籍，使刘承珪诘其事。健以师戒严，终不敢
泄，惟愿见至尊面陈。于是承珪乃为健改名中正，俾
诣登闻，始得召见，即授许州散掾，留止京师。寻授神
武将军致仕，仍给全俸，迁高州刺史、康州团练使。前
后贡药、金、银累巨万数，辉彩绝异，不类世宝。当时赐
天下“天庆观金宝牌”，即其金所铸也。然中正亦不敢
妄费，惟周贫乏，崇奉仙释。今汀州开元寺，乃其施财
所建也。卒赠岭南节度使，此近古所未闻也。其迁刺
高州，盖遥领之。

《府志》：宋绍兴间，有吹角老兵，一日题诗于电白谯楼
云：“画角吹来岁月深，谯楼无古亦无今。不如归我龙
山去，松柏青青何处寻。”世传以为仙。

化州城上有清风堂。元天历间，佥宪吕沈改为观风
楼，题诗曰：“龙山凤井两争雄，突兀层霄倚碧空。三日
一墟人不断，双流绕郭海相通。枫林树色依天外，茅
屋鸡声隔水东。”臬府公馀登览处，大书楼上，号“观风。”
后一日，忽见楼板上书《李仙和诗》云：“凤舞龙蟠势两
雄，个中楼阁接晴空。朝飞画栋云初起，暮卷珠帘月
自通。排闼四时山锁翠，绕城千古水流东。不须更问
民淳伪，好恶同归草偃风。”再矣视之，而一字不见矣。
化州治之后，有石潜江中，谓之龙尾。州庭左边有石
微露出地上，谓之“龙首。”州人神之，围以栏杆，不敢亵。
州守猝时，或祭祀间，更深夜静则鸣吼，或于其处所，
或于空虚中，声类鹅而宏大特甚。景“泰七年鸣三日”，
其夜州同知杨景生子一清，是年李彻亦中式。景致
仕，占籍镇江。十年后，一清以奇才作养翰林，彻会试
犹相遇，情好甚密。公亦自述“生有灵应，果为太平宰
相。”

信宜水西有老妪者，偕其妇孀居，妇往汲，常遇一男
子自河中出，与之合，后间馈鱼以食其姑，己而妇有
娠，姑诘之，则以前事对。久之产二子，俱逃入水中。妇
卒而葬，风雨大作，河水泛溢，将妇柩推去，易大石棺
而葬于东湾，今之“龙母湾”是也。或谓其棺尚在石孔，
水没而不可见云。

嘉靖三十六年，电白有妖物倏忽若一星之火，飞入
人家，多侵妇人，中之者辄昏迷仆地，急以青竹鞭之，
良久乃醒，亦有至死者。其妖或化为乌雀蝙蝠，或变
为人，著儒生衣巾，又或为狐为犬，侵迷不测。每夜城
中鸣锣鼓环守，妇人乃免，谓之“黑眚。”而《南海续志》以
为猿精云。